Sodwana-gastehuis: ‘Drastiese stappe’ komAndre Slade en Katarina Križáni, bestuurder van die gastehuis. (Foto: Sodwana Bay Guest House) Die KwaZulu-Natalse LUR vir toerisme, Sihle Zikakala, sal Woensdag die omstrede Sodwana Bay Guest House besoek om “drastiese stappe” teen die gastehuis aan te kondig na aanleiding van die gastehuis se beleid om nie swart kliënte of regeringsamptenare toe te laat nie. Maroela Media het vroeër berig Andrew Slade, die eienaar van die gastehuis, het ŉ herrie ontketen nadat hy op ŉ skriftelike besprekingsversoek van ene Sizakele Msimango gereageer het deur te sê swart mense is nie by sy gastehuis welkom nie. Bheko Madlala, woordvoerder van Zikakala, het Dinsdag aan Maroela Media gesê dat ŉ ondersoek na die voorval afgehandel is en dat daar nou drastiese stappe gedoen sal word. Op ŉ vraag wat hierdie stappe behels, het Madlala geantwoord: “As ek jou nou sê, wat is die punt daarvan om môre die gastehuis te besoek? Die mense van Suid-Afrika sal môre sien dat gedrag soos [Slade] sŉ nie geduld sal word nie. Ons sal natuurlik binne die grense van die wet optree, maar hierdie gedrag kan nie toegelaat word nie,” het hy gesê. Hy wou ook nie meer inligting bekendmaak oor die ondersoek of die bevindinge daarvan nie. Slade het intussen in ŉ onderhoud met East Coast Radio erken dat hy nie swart mense of staatsamptenare in sy gastehuis toelaat nie weens vorige voorvalle en “arrogante optrede” in die verlede. Hy het ook in die onderhoud verduidelik dat hy glo dat wit mense geskape is om God te dien en dat swart mense geskape is om wit mense te dien. Hy beweer dat dit glo só in die Tora geskryf staan, wat hy verduidelik die eerste vyf boeke van die Bybel is. Die Suid-Afrikaanse Menseregtekommissie (MRK) het intussen bevestig hy is ook besig om die saak te ondersoek.